Zagreb, 3. prosinca 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Marine Budimir, gradonačelnice Grada Iloka, za davanjem mišljenja Povjerenstva,** na 71. sjednici, održanoj 3. prosinca 2019.g,. daje sljedeće:

**MIŠLJENJE**

1. **Ukoliko u postupku javne nabave koji provodi Grad Ilok bude zaprimljena ponuda poslovnog subjekta u kojem je zaposlen bračni drug dužnosnice Marine Budimir, gradonačelnice Grada Iloka, upućuje se dužnosnica da se izuzme od poduzimanja svih radnji u navedenom postupku i za to ovlasti svog zamjenika kao i da navedenu okolnost deklarira Gradskom vijeću Grada Iloka te objavom na službenoj internetskoj stranici Grada Iloka.**

1. **Član predstavničkog tijela jedinice lokalne samouprave nije dužnosnik u smislu odredbi ZSSI-a, slijedom čega se na člana Gradskog vijeća Grada Iloka u obnašanju navedene dužnosti ne primjenjuju odredbe ZSSI-a.**

Obrazloženje

Zahtjev za davanjem mišljenja Povjerenstva podnijela je dužnosnica Marina Budimir, gradonačelnica Grada Iloka. U knjigama ulazne pošte zahtjev je zaprimljen 19. studenoga 2019.g. pod poslovnim brojem 711-U-3902-M-157/19-01-3 te se povodom istog vodi predmet M-157/19.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona te je stoga dužnosnica Marina Budimir povodom obnašanja dužnosti gradonačelnice Grada Iloka obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da su na posjednjoj sjednici Gradskog vijeća Grada Iloka članovi navedenog predstavničkog tijela postavili pitanje može li poslovni subjekt registriran za obavljanje građevinske djelatnosti, a u kojem udio u vlasništvu ima član Gradskog vijeća Grada Iloka, stupiti u poslovni odnos s Gradom Ilokom. Navodi se da su sve odluke i javni poziv u tom postupku doneseni i objavljeni sukladno propisima te da navedeni član Gradskog vijeća Grada Iloka ne sudjeluje izravno u radu povjerenstva koje pregledava pristigle ponude, ali sudjeluje u donošenju Proračuna Grada Iloka i drugih općih akata Grada Iloka.

Dužnosnica također navodi kako niti ona osobno niti njezin zamjenik nisu članovi bilo kojeg povjerenstva koje sudjeluje u provedbi navedenog javnog natječaja, ali da donosi odluku o odabiru ponude. Dužnosnica naglašava da je njezin suprug zaposlen u jednoj od tri poslovna subjekta registrirana za obavljanje građevinske djelatnosti na području Grada Iloka te da se zaprimljeni zahtjev za mišljenje ponajprije odnosi na ovu okolnost, slijedom čega traži od Povjerenstva upute kako postupiti u ovoj situaciji.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a propisano je da dužnosnici ne mogu zlouporabiti posebna prava dužnosnika koja proizlaze ili su potrebna za obavljanje dužnosti.

Iz zahtjeva za mišljenje proizlazi da je Grad Ilok raspisao postupak javne nabave na koji se prema vrsti nabave može prijaviti i poslovni subjekt u kojem je u radnom odnosu bračni drug dužnosnice Marine Budimir, gradonačelnice Grada Iloka, pri čemu dužnosnica navodi da ona nije članica niti jednog povjerenstva koje provodi bilo koju radnju u provedbi istog postupka javne nabave, ali nije izričito navela je li imenovala članove pojedinih povjerenstava.

Također, dužnosnica nije navela da bi taj poslovni subjekt bio u njezinom vlasništvu ili vlasništvu njezina bračnog druga, slijedom čega nema mjesta primjeni članka 17. ZSSI-a koji zabranjuje nastanak poslovnog odnosa između tijela javne vlasti u kojem dužnosnik obnaša dužnost i poslovnog subjekta u dužnosnikovu vlasništvu odnosno nema mjesta primjeni ni odredbe članka 18. stavka 1. ZSSI-a koji propisuje obvezu pravodobnog obavještavanja Povjerenstva i traženja uputa za postupanje, ako bi se radilo o poslovnom odnosu s poslovnim subjektom u vlasništvu člana obitelji dužnosnika, koja je obveza ujedno pretpostavka zakonitosti takvog poslovnog odnosa.

Poslovni subjekt u kojem je zaposlen bračni drug dužnosnice, član obitelji dužnosnice, opravadno se može smatrati s dužnosnicom interesno povezanom osobom u smislu članka 4. stavka 5. ZSSI-a. Stoga je dužnosnica pravilno prepoznala da bi se mogla naći u situaciji stvarnog sukoba interesa ukoliko bi u obnašanju javne dužnosti gradonačelnice Grada Iloka poduzimala radnje u postupku javne nabave u kojem bi kao ponuditelj sudjelovao poslovni subjekt u kojem je zaposlen njezin bračni drug, a pogotovo ako bi se našla u situaciju donošenja odluke o odabiru poslovnog subjekta s kojim će Grad Ilok stupiti u poslovni odnos nakon što su imenovana povjerenstva ocjenila njihovu valjanost i predložila odabir najpovoljnije ponude.

Naime, njezin bračni drug prima plaću od navedenog poslovnog subjekta, svojeg poslodavca, koji od obavljanja djelatnosti na tržištu ostvaruje dobit i isplaćuje plaće, dok bi u konkretnom slučaju ta dobit proizlazila iz poslovnog odnosa s tijelom javne vlasti u kojem dužnosnica obnaša dužnost čelnice izvršne vlasti, odnosno iz sredstava Grada Iloka. Pod opisanim okolnostima privatni interesi dužnosnice utjecali bi na odabir subjekta s kojim će Grad Ilok sklopiti ugovor na temelju kojeg će odabrani poslovni subjekt steći sredstva Grada Iloka i iz kojih će u konačnici isplatiti plaću njezinom bračnom drugu.

Povjerenstvo ističe da su dužnosnici obvezni postupati u skladu s načelom da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Dužnosnica je dužna prevenirati nastanak ove situacije te se upućuje da se, ako u predmetnom postupku javne nabave bude zaprimljena ponuda poslovnog subjekta u kojem je zaposlen njezin bračni drug, navedenu okolnost deklarira Gradskom vijeću Grada Iloka kao i objavom na službenoj internetskoj stranici Grada Iloka te da se izuzme od poduzimanja svih radnji, uključujući i potpisivanje ugovora, koje bi u tome postupku poduzimala u obnašanju dužnosti gradonačelnice Grada Iloka i da ta za to ovlasti svog zamjenika.

U dijelu zahtjeva za mišljenje koji se odnosi na zasnivanje poslovnog odnosa između Grada Iloka i poslovnog subjekta u vlasništvu člana Gradskog vijeća Grada Iloka, iz zahtjeva za mišljenje nije razvidno je li ujedno u tom poslovnom subjektu zaposlen dužnosničin bračni drug.

Ukoliko u poslovnom subjektu u vlasništvu člana Gradskog vijeća Grada Iloka nije zaposlen njezin bračni drug, a poslovni subjekt u kojem on jest zaposlen ne dostavi ponudu u javnom natječaju, dužnosnica bi mogla poduzimati sve radnje koje bi inače u tom postupku poduzimala u okviru obašanja dužnosti gradonačelnice Grada Iloka.

Nadalje, član predstavničkog tijela jedinice lokalne samouprave nije dužnosnik u smislu članka 3. ZSSI-a koji određuje krug dužnosnika koji su obveznici postupanja sukladno odredbama ZSSI-a, pa se stoga na bilo kojeg člana Gradskog vijeća Grada Iloka u obnašanju te dužnosti ne primjenjuju odredbe ZSSI-a.

Obnašanje dužnosti člana predstavničkog tijela jedinice lokalne samouprave smatra se obnašanjem druge javne dužnosti izvan dužnosti propisanih člankom 3. ZSSI-a, imajući u vidu da ih biraju građani na mandatno razdoblje od četiri godine kao i imajući u vidu ovlasti navedenog tijela propisane Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) koje obuhvaćaju donošenje proračuna, donošenje općih akata jedinice lokalne samouprave te druge ovlasti.

Stoga osobu koja obnaša dužnost člana Gradskog vijeća Grada Iloka, premda nije dužnosnik u smislu članka 3. ZSSI-a, u obnašanju navedene javne dužnost također obvezuju etička načela obnašanja javnih dužnosti, prije svega načelo kako se javna dužnost obnaša u javnom interesu i samo obnašanje javne dužnosti ne smije se koristiti za osobni probitak ili probitak povezan osobe, što bi i dužnosnici trebali imati u vidu prilikom donošenja odluke o sklapanju pravnih poslova s njima.

Povjerenstvo također ukazuje da je Akcijskim planom za 2015. i 2016. godinu uz Strategiju suzbijanja korupcije za razdoblje od 2015. do 2020. godine („Narodne novine“ broj 79/15.) propisana mogućnost osnivanja antikorupcijskih povjerenstava na razini jedinica područne (regionalne) i lokalne samouprave, stoga se član Gradskog vijeća Grada Iloka, ukoliko smatra da se pod opisanim okolnostima nalazi u situaciji potencijalnog sukoba interesa, može obratiti i Antikorupcijskom povjerenstvu Vukovarsko-srijemske županije sa zahtjevom za tumačenje dopustivosti navedene situacije.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Marina Budimir, elektroničkom dostavom
2. Objava na internetskoj stranici Povjerenstva
3. Pismohrana